ساو پاولو (بلبرتغالية: São Paulo - ترجمة "سيدي پاولو") هي أكبر مدينة ف لبريزيل و ف أمريكا لجنوبية. جات ف لجنوب الشرقي د لبلاد، و هي لمدينة رقم 12 ف لعالم من جيهت عدد السكان. تيسكنو فيها 12 مليون د الناس، ويلا تجمعات مع النواحي ديالها تيوصلو ل 21 مليون. اللي تيسكن ف لمدينة تيتسمّا "پّاوليسطا". تبنات لمدينة ف 1554 من عند لبرتغاليين، و تسمّات على سيدي پاولو، اللي هو واحد من الناس اللي أترو ف التاريخ د لمسيحية. ساو پاولو عندها قتصاد صحيح (تقريبا 10% من لإقتصاد د لبريزيل كاملة)، فيها 3 د لمطارات (منها مطار ݣواروليوش، اللي هو أكبر مطار ف لبلاد) و ميطرو فيه 8 د لخطوط.